John Ratzenberger

Bakgrunn

Ratzenberger ble født i Bridgeport i Connecticut som sønn av Bertha (pikenavn: Grohowski) og Deszo Alexander Ratzenberger. Hans far var tysk-amerikaner og hans mor polsk-amerikaner. Han ble oppdratt som katolikk og gikk på St. Ann's School i Bridgeport, og senere student ved Sacred Heart University i Fairfield i Connecticut.

Karriere

Ratzenberger filmdebuterte i 1976 via en liten birolle i komedien The Ritz, og hadde de nærmeste årene mindre biroller i kjente filmer som  60 min. til dommedag (1977), A Bridge Too Far (1977), Supermann 1 (1978), I skyggen av en krig (1979) og Star Wars Episode V: Imperiet slår tilbake (1980). Han hadde mer fremtredende biroller i filmer som The Bitch (1979), Operasjon Outland (1981) og den newzealandske fremtidsfilmen Battletruck (1982). Han karriere fikk et kraftig oppsving da han i 1982 fikk rollen som den eksentriske postmannen Cliff Clavin i den berømte amerikanske komiserien Cheers. Rollen skulle gjøre ham internasjonalt kjent i de 11 årene som den gikk (til 1993). Han har også hatt regi på fire av episodene. 

Parallelt med Cheers hadde han gjesteopptredener i kjente serier som Magnum, P.I. (1984), The Love Boat (1985) og Nurses (1991). I tillegg har han gjestet flere komiserier som Cheers-karakteren Cliff Clavin. Dette inkluderer kjente serier som St. Elsewhere (1985), The Tortellis (1987), Disneyland (1990), Wings (1990), The Simpsons (1994) og Frasier (2002). Det kan også nevnes at han i 1988, sammen med en rekke andre av karakterene fra Cherers, medvirket i TV-filmen Mickey's 60th Birthday. I perioden 1990-93 hadde han en fast rolle som stemmeskuespiller i den animerte serien Captain Planet and the Planeteers.
Karrieren etter Cheers har ikke vært like lysende, men Ratzenberger har hatt flere gjesteopptredener i kjente TV-serier som blant annet Murphy Brown (1995), Sister, Sister (1995), Sabrina, the Teenage Witch (1997), The Detectives (1997), Et syttitallsshow (2001), samt flere opptredener i komiserien 8 Simple Rules (2003).
John Ratzenbergers filminnsats har etter Cheers vært av en mer beskjeden karakter, men en kan nevne biroller i filmer som blant annet familiefilmen That Darn Cat (1997), thrilleren Bad Day on the Block (1997) og krimthrilleren Tick Tock (2000). Han hadde i 2008 en ledende rolle i den relativt ukjente dramafilmen The Village Barbershop.

Stemmeskuespiller

Ratzenberger har fra midten av 1990-tallet hatt betydelige oppdrag som stemmeskuespiller på noen av de mest kjente animasjonsfilmene. Dette inkluderer verdenskjente produksjoner som Toy Story-filmene (1995 & 99), Småkryp (1999), Monsterbedriften (2001), Oppdrag Nemo (2003), De utrolige (2004), Cars (2006) og WALL·E (2008). 
Han vil i 2009 ha en av originalstemmene på Up, og i 2010 på Toy Story 3.
John Ratzenberger har også lånt ut stemmen sin på flere videospill for barn.

Dancing with the Stars

I 2007 deltok Ratzenberger i den TV-sendte dansekonkurransen Dancing with the Stars, som er en amerikansk versjon av det norske Skal vi danse. Han røk ut midtveis i konkurransen.

Regi og manus

Retzenberger har regissert fire episoder av Cheers og et ukjent antall episoder av Pearl (1996). Han har også hatt regi på en episode av Sister, Sister (1996), Evening Shade (1994) og en episode av den relativt ukjente Sydney (1990).
I tillegg til dette hadde Ratzenberger i 1978 manus på en episode av Crown Court, og i 1990 TV-filmen Friends in Space. I 1994 var han manusforfatter og produsent for den relativt ukjente TV-filmen Locals.

Priser og nominasjoner

John Ratzenberger har blitt nominert til Emmy-prisen to ganger for sin rolle i Cheers (1985 & 86). 
I 2006 vant Ratzenberger en Legend Award ved TV Land Awards for sin mangeårige rolle som Cliff Clavin i Cheers. Han vant den sammen med cheers-skuespillerne Rhea Perlman, Shelley Long og Ted Danson.

Travel Channel

Ratzenberger har siden 2003 hatt et eget program på kanalen Travel Channel som heter John Ratzenberger's Made in America. Han har her tilkjennegjort at han er en sterk tilhenger av hjemlig industriproduksjon og at han ønsker sterkere beskyttelse av amerikanskproduserte varer for å forhindre at produksjonen flyttes til utlandet. Han har i forbindelse med programmet reist rundt å besøkt en rekke fabrikker i USA.
John Ratzenberger var med på å grunnlegge organisasjonen Nuts, Bolts and Thingamajigs, en organisasjon som har som formål å øke bevisstheten rundt amerikanskproduserte industrivarer.

Politikk

Ratzberger har markert seg som politisk konservativ, og under presidentvalget i USA 2008 støttet han John McCain. Han opptrådte sammen med skuespilleren Kelsey Grammer på flere av Republikanernes møter i 2008.

Personlige forhold

John Ratzenberger var gift med Georgia Stiny fra 1984 og til de ble skilt i 2004. De har to barn sammen (f. 1987 og 89). Han er (per 2008) forlovet med skuespillerinnen Lindsay McGrail.